...और अब पारदर्शी सीमेंट, आपके घर को रखेगा रोशन!  
इतालवी वास्तुकारों ने एक ऐसा पारदर्शी सीमेंट विकसित किया है, जिसके इस्तेमाल पर दिन के वक्त आपके घर की दीवारें पारदर्शी हो जाएंगी।
इतालवी वास्तुकारों ने एक ऐसा पारदर्शी सीमेंट विकसित किया है, जिसके इस्तेमाल पर दिन के वक्त आपके घर की दीवारें पारदर्शी हो जाएंगी और सूरज की किरणें आपके कमरे को रोशन रखेंगी।  ईटलसीमेंटी ग्रुप में शोधकर्ताओं ने आई लाइट नाम के इस पदार्थ को तैयार किया है। इस सीमेंट के इस्तेमाल के बाद दीवार में दर्जनों बारीक छेद बन जाते हैं, जिसके जरिए प्रकाश इमारत की दीवारों से होते हुए आपके कमरे तक प्रवेश कर जाएंगी।  डेलीमेल की खबर के मुताबिक इस सीमेंट से बनी दीवारें कुछ खास कोण से या दूरी से सामान्य कंक्रीट की तरह प्रतीत होती है। हालांकि, खिली धूप में दीवारों पर एक जाल जैसा दिखाई पड़ता है जिससे होकर किरणें कमरे के अंदर तक आती हैं।  इस सीमेंट को तैयार करने वाले शोधकर्ताओं ने अभी तक इसका इस्तेमाल सिर्फ एक इमारत में किया है। उन्होंने इस सीमेंट के इस्तेमाल का प्रदर्शन पिछले साल शंघाई एक्सपो में किया था।  यह माना जा रहा है कि यह दिन के वक्त कमरे को रोशन करने में इस्तेमाल की जाने वाली बिजली की बचत कर सकता है।  बहरहाल, यह सीमेंट अभी पेटेंट के तहत है और यह फैसला नहीं किया गया है कि इसे दुनियाभर में उपलब्ध कराया जाएगा या नहीं।